**Domino Mreža / Sastanak u Jelahu / 10.03. – 14.03.**

U Jelahu je, od 10. do 14. marta održan sastanak Domino omladinske mreže u BIH. Na ovom sastanku učešće je uzelo oko 20 mladih aktivista\_ica iz Srebrenice/Bratunca, Višegrada, Tuzle i Jelaha.

Na ovom sastanku, mladi ljudi iz ova četiri grada, članovi Domino mreže, radili su na promovisanju svojih radionica i samim time na promovisanju cijele mreže čiji cilj jeste aktivizam mladih i ispunjavanje njihovog slobodnog vremena kroz umjetnost. Radionice su rađene sa djecom iz osnovnih škola, kroz teatar, poeziju, slikarstvo i muziku. Također, iste radionice su rađene i sa djecom sa posebnim potrebama čime se još jednom pokazala prava slika Domino tima i ljudi koji ga čine.
Izuzetna uspješnost samog projekta ogleda se u tome da je omladina bila vidno zainteresovana da učestvuje, jer je način na koji su im mladi članovi predstavljali umjetničke radionice, bio različit od onoga na šta su oni navikli.
Drugačiji pristup predstavljanja teatra gdje je svima omogućena potpuna sloboda izražavanja, doveo je do zainteresovanosti i do toga da su svi željeli učestvovati i pokazati svoj talenat. Radionica Forum teatra rađena je sa članovima mreže, radi sticanja većeg povjerenja među njima, što je dovelo do boljeg upoznavanja novih članova i upoznavanja sa problemima sa kojima se svi mi susrećemo u našim zajednicama. Za svaku pohvalu su same teme koje su se obrađivale na radionicama Forum teatra. Po dvije teme za dva dana. Prvi dan su to bile teme veoma zastupljene u našoj državi, nasilje u porodici i nasilje nad LGBT populacijom, dok je drugi dan tema bila diskriminacija nad pripadnicima romske populacije i mobbing na poslu**.** Druge radionice koje su se odvijale u prostorijama Hotela “AA” rađene su također sa članovima Domino mreže. Jedna od tih radionica je Storytelling (Pričanje priča), koja je, stavljajući u prvi plan upoznavanje ljudi i njihovih životnih priča, prvi put rađena samo sa članovima Domino mreže, sa ciljem da facilitator te radionice dobije dovoljno informacija i sugestija kako da za ubuduće radionicu prilagodi ciljnoj grupi. Sa druge strane, okrugli sto na temu Feminizmi bio je otvoren kako za sve zainteresovane tako i za same članove mreže, dajući nam jasnu sliku o položaju žena u našoj državi. Radionice koje su vodili predstavnici OSCE-a su bile na temu projekt menadžmenta i društvenih mreža, potrebne Domino mreži za održivost i razvoj u budućnosti.

Sastanak Domino mreže, četvrti po redu, organizovan je s ciljem da se kroz radionice sa djecom iz osnovnih škola i sa djecom sa posebnim potrebama, kao i sa svim zainteresovanim mladim ljudima iz Jelaha ostvari kontakt i na taj način predstavi Domino mreža . Organizovan je od strane svih članova Domino mreže, uz podršku OSCE misije u BIH, Tine Ellen Lee, direktorice Opera Circus UK i Jedinstvene Organizacije Mladih iz Jelaha.

Sljedeći sastanak Domino mreže, planiran je za sredinu maja u Srebrenici. Na ovom sastanku, članovi Domino mreže će raditi na prezentovanju svojih radionica mladim ljudima iz Srebrenice, takođe će raditi na strateškom planu same mreže.